ལས་གཞི་འདིའི་བརྗོད་བྱ་གཙོ་བོ་༼མདོ་ལ་རིང་མོའི་གེ་སར་མདུང་ནག་ལ་རྩེ་༽ནི་སྤྱི་ལོ་༢༠༠༦ལོའི་ཟླ་༦པར་འཇམ་དབྱངས་དགོན་པའི་རྒྱབ་རིར་གསར་དུ་བརྩིགས་ཤིང་།དེ་ནི་ལ་རྩེ་མ་བུ་བཅུ་བཞི་ཡིས་གྲུབ་པ་ལ།དབུས་སྤྱི་བླ་ལྟ་བུའི་ལ་རྩེ་མ་ནི་མདུང་ནག་ཚོ་བའི་སྡེ་བ་༡༣མཚོན་པའི་གཏེར་རྡོ་རིགས་༡༣དང་མདའ་ཆེན་༡༣གྱིས་གྲུབ་པ་རེད།དེའི་མཐའ་འཁོར་དུ་སྡེ་བ་༡༣མཚོན་པའི་བུ་ལ་རྩེ་༡༣གྱིས་བསྐོར་ཡོད་ཅིང་།ལོ་རེིའི་རྒྱ་རྩིས་ཀྱི་ཟླ་༦ཚེས་༦ནི་ལ་རྩེ་གསོལ་མཆོད་ཀྱི་ཉིན་མོ་ཡིན་ཏེ།མདུང་ནག་ཚོ་བའི་ཕོ་མོ་རྒན་གཞོན་དང་གཞན་ཡུལ་དུ་སྡོད་མཁན་ཚང་མ་ཅི་ཐུབ་ཀྱིས་ཡོང་བ་དང་།ལ་རྩེ་གསོལ་མཆོད་ཀྱི་བྱ་འགུལ་དེ་ནི་ཡུལ་དེའི་ས་འཛིན་དང་པོ་མདུང་ནག་བོད་པ་ཁོ་རང་ཚོས་དང་བླང་གིས་སྤེལ་བ་ཞིག་རེད།ཁོ་ཚོས་མདུང་ནག་སྤྱི་བསངས་དེ་ཚོ་མི་ཀུན་གྱི་གཡོལ་དུ་མེད་པའི་འགན་འཁུར་ཞིག་ཏུ་བརྩི་བཞིན་ཡོད།སྤྱི་བསངས་གཏོང་བའི་ཐུན་མོང་གི་བྱ་འགུལ་དེ་ནི་ཁོ་རང་ཚོའི་ཕ་སའི་རིག་གནས་སྒྲོག་ས་ཞིག་ཡིན་པར་མ་ཟད།ཐུན་མོང་གི་ལོ་རྒྱུས་དྲན་གསོ་དང་སྲོལ་རྒྱུན་འཛིན་སྐྱོང་གི་ཐབས་ལམ་ཞིག་ཏུ་གྱུར་ཡོད།དེ་མིན་ད་དུང་མདུང་ནག་པ་ཚོའི་བོད་ཀྱི་མི་རིགས་དང་རིག་གནས་ཀྱི་ངོས་ལེན་བྱེད་སྟངས་ཤིག་ཏུ་ཡང་གྱུར་འདུག